**Szülők véleménye a programról**

Öröm volt számunkra, hogy gyermekeink megismerhették a határon túli magyarság életét. Voltak olyanok a csoportban, akik először léphették át a határt. Megélthették azt a varázslatos pillanatot, hogy "határtalanul" szárnyalhattak a magyarok között. Megismerték a fiatalok a határon túli lét szépségeit, és problémáit, találkozhattak a más országban élő honfitársaik élethelyzetével, a tanulók örömével, szorongásaival, a magyar lét minden örömével és bajával. Meglátogathatták a magyar lakta települések nevezetességeit, történelmi emlékeit, természeti nevezetességeit.

Nem csak a partner iskola képzési profilját ismerhették meg, hanem bepillantást nyerhettek az erdélyi iskolák hétköznapjaiba, koszorúztak, emlékeztek a magyar vonatkozású emlékhelyeken. A fiatalok egymással ismerkedve gondolatokat cseréltek.

Első sorban azt vártuk szülőként, hogy gyermekeinkkel felfedeztessék és megértessék tanáraik, hogy a határon kívül élő magyarok számíthatnak és számítanak is ránk, hogy kötelességünk a kapcsolatok ápolása, továbbá azt, hogy a kolozsvári diákok pedig éljék át, hogy Magyarországon, a fővárosban otthon vannak!

Köszönjük, hogy élményhez juttatták gyermekeinket, hogy élmény alapján tanulták hazájuk történelmét, hagyományait! Reméljük, lesz még hasonló pályázati lehetőség, mellyel szélesedhet a fiatalok ismerete.